**Պաուլ Բլոբել** (գերմ.՝ Paul Blobel, 13 օգոստոսի, 1894, Պոտսդամ – 7 հունիսի, 1951, Լանդսբերգ բանտ), գերմանական հատուկ ծառայությունների գործիչ, ՍՍ-ի շտանդարտենֆյուրեր, ռազմական հանցագործ։

Կենսագրություն
--------------

Պաուլ Բլոբելը ծնվել է 1894 թվականի օգոստոսի 13-ին Պոտսդամում, բողոքականի ընտանիքում։ Մեծացել է Ռեմշայդում, որտեղ հաճախել է դպրոց և սովորել որմնադրություն ու ատաղձագործություն։ 1912 թվականից մինչև 1913 թվականը սովորել է ճարտարապետություն և մինչև Առաջին համաշխարհային պատերազմի սկիզբն աշխատել որպես հյուսն։ Առաջին համաշխարհային պատերազմի ժամանակ ծառայել է ինժեներական զորքերում։ 1917 թվականի նոյեմբերի 26-ին ստացել է փոխ-ֆելդֆեբելի կոչում։ 1918 թվականի նոյեմբերին զորացրվել է։ Մինչև 1919 թվականը եղել է գործազուրկ և ապրել Ռեմշայդում։ Այնուհետև Բլոբելը շարունակել է սովորել ճարտարապետություն։ 1920 թվականի օգոստոսին ստացել է դիպլոմ։

1921-1924 թվականներին Պաուլ Բլոբելն աշխատել է տարբեր ձեռնարկություններում։ 1924-1929 թվականներին ունեցել է սեփական ճարտարապետական բյուրո Զոլինգենում։ 1929 թվականին, երբ սկսվել է տնտեսական ճգնաժամ, զրկվել է պատվերներից։ 1930 թվականից մինչև 1933 թվականը Զոլինգենում հաշվառված է եղել որպես գործազուրկ։ 1931 թվականի դեկտեմբերի 1-ին Նացիոնալ-սոցիալիստական գերմանական բանվորական կուսակցությանը (տոմս 844662), իսկ 1932 թվականի հունվարին՝ ՍՍ-ին (տոմս 29100)։

1933 թվականից մինչև 1935 թվականի գարուն Պաուլ Բլոբելը ծառայել է Զոլինգենի քաղաքային կառավարչությունում։ 1935 թվականի հունիսին նա ծառայության է անցել անվտանգության ծառայությունում և շուտով դարձել է Դյուսելդորֆի սոկտորի պետ։ 1938 թվականին նա վերահսկել է Զիլինգենի, Վուպերտալի ու Ռեմշայդի ավերված սինագոգների ունեցվածքի բռնագրավումը։

1941 թվականի հունիսին, երբ սկսել է պատերազմը Խորհրդային Միության դեմ, ՍՍ-ի շտանդարտենֆյուրեր Պաուլ Բլոբելը նշանակվել է «Հարավ» զորախմբերի «С» նպատակային խմբի 4а հատուկ ջոկատի պետ։ Մինչև 1942 թվականի հունվարը Պաուլ Բլոբելի ղեկավարած խումբն Ուկրաինայում գնդակահարել է շուրջ 60 000 մարդ, մեծ մասամբ հրեաներ։ Նրանցից 33771-ը սպանվել են Կիևի մոտ գտնվող Բաբի Յարում 1941 թվականի սեպտեմբերի 29-30-ը։

1942 թվականի հունվարին հարբեցողության ու կարգապահության խախտման համար Պաուլ Բլոբելը զրկվել է պաշտոնից և կանչվել Բեռլին։ Այնտեղ նա եղել է գեստապոյի պետի ենթակայության տակ, սակայն փաստացիորեն եղել է գործազուրկ։

1942 թվականի հունիսին Պաուլ Բլոբելը հրաման է ստացել կազմակերպել հրեաների դիակները շիրիմներից հանելու և այրելու գործը Լեհաստանում և ԽՍՀՄ գրավված տարածքներում (Sonderaktion 1005):

1944 թվականի հոկտեմբերին գլխավորել է «Իլտիս» նպատակային խումբը, որ հակապարտիզանական գործողություններ է վարել Կարինտիայում։

1948 թվականին Պաուլ Բլոբելը մահապատժի է դատապարտվել ամերիկյան ռազմական դատարանի կողմից Նյուրնբերգում և կախաղան բարձրացվել 1951 թվականի հունիսի 7-ին նույնպես ռազմական հանցագործներ Օտտո Օլենդորֆի, Էրիխ Նաումանի, Օսվալդ Պոլի ու Վերներ Բրաունեի հետ։

Պարգևներ
--------

* Երկաթե խաչ 1-ին և 2-րդ դասի

Ծանոթագրություններ
------------------

1. 1 2 3  Dienstaltersliste der Schutzstaffel der NSDAP, Stand vom 1. Dezember 1936 — 1936.
2. 1 2 3 4 5  Nuremberg Trials Project — 2016.
3. ↑  1941: Mass Murder The Holocaust Chronicle. p. 270
4. ↑  NS-Archiv : Dokumente zum Nationalsozialismus : Paul Blobel, Eidesstattliche Erklärung (1)
5. ↑  "Five death sentences were confirmed: the sentence against Oswald Pohl, as well as those passed against the leaders of the Mobile Killing Units, Paul Blobel, Werner Braune, Erich Neumann and Otto Ohrlendorf.. .. In the early morning hours of 7 June, the [] Nazi criminals were hanged in the Landesburg prison courtyard." Norbert Frei, *Adenauer's Germany and the Nazi Past: The Politics of Amnesty and Integration*. Columbia University Press, 2002. p. 165 and p. 173

Գրականություն
-------------

* *Анна Голдберг*. Пепел Клааса стучит в мое сердце… // Русский базар. — 2002. — № 27 (323). — С. 20, 59.
* *Анна Голдберг*. Пепел Клааса стучит в мое сердце… // Русский базар. — 2002. — № 28 (324). — С. 52.
* А. И. Круглов. Трагедия Бабьего Яра в немецких документах. — Днепропетровск: Центр «Ткума»; ЧП «Лира ЛТД», 2011. — С. 118.

Արտաքին հղումներ
----------------

* Eidesstattliche Erklärung bei den Nürnberger Prozessen
* Biographie und Bild von Blobel (Italienisch) Արխիվացված 2007-10-05 Wayback Machine (իտալ.)
* Kriegsverbrechergefängnis (WCP No 1)Landsberg und Friedhof Spötting Արխիվացված 2015-09-23 Wayback Machine

Մեդիա ֆայլեր

|  |  |
| --- | --- |
| Վիիքպահեստ | Վիքիպահեստ նախագծում կարող եք այս նյութի վերաբերյալ հավելյալ պատկերազարդում գտնել **Պաուլ Բլոբել** կատեգորիայում։ |


|  |  |
| --- | --- |
|  | Վիքիպահեստն ունի նյութեր, որոնք վերաբերում են «Պաուլ Բլոբել» հոդվածին։ |

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | WikiTree · Rodovid |
|  |
| Չափորոշչային վերահսկողություն | GND: 119530090 · ISNI: 0000000010594237 · VIAF: 72206000 · WorldCat VIAF: 72206000 |

 |